**Сро́дкі ма́савай інфарма́цыі (СМІ)** — сродак данясення інфармацыі (славеснай, гукавой, візуальнай) паводле прынцыпу шырокавяшчальнага канала, які ахоплівае вялікую аўдыторыю і дзейнічае на пастаяннай аснове.

Да СМІ адносяцца:

* Друкаваныя выданні (прэса): газеты, часопісы
* Электронныя СМІ: тэлебачанне, радыё, Інтэрнэт

З цягам часу разгляданне СМІ як «інфармуючых» адышло ў мінулае: у залежнасці ад вугла разглядання выкарыстоўваюцца эпітэты «забаўляльныя» і нават «фарміруючыя» (грамадскае меркаванне). Развіццё механізму зваротнай сувязі, то бок наяўнасць фармальнай магчымасці ўплыву ці выказвання свайго меркавання з боку слухачоў, гледачоў і чытачоў надае СМІ характар не аднанакіраванай камунікацыі. У сувязі з гэтым СМІ ў сацыялогіі вызначаюць як «сродкі масавай камунікацыі».

Свабода сродкаў масавай інфармацыі ў той ці іншай краіне вымяраецца індэксам свабоды прэсы.

Прычыны выкарыстання
--------------------

Да выкарыстання СМІ спрычыняюцца наступныя патрэбы:

1. парада;
2. змяншэнне пачуцця асабістай небяспекі;
3. веды пра навакольны свет;
4. падтрымка сваіх поглядаў;
5. разуменне жыццёвых абставін;
6. спагада;
7. грамадcкая сувязь;
8. замяшчэнне грамадcкай сувязі;
9. супольнасць з іншымі — узаемападтрымка і салідарнасць;
10. уцёкі ад турбот;
11. стварэнне свету мрояў;
12. баўленне часу;
13. зняццё пачуццёвай напружанасці;
14. планаванне часу.

Беларусь
--------

Асноўны артыкул: **Свабода слова ў Беларусі**
На ліпень 2013 года на ўліку ў Міністэрстве інфармацыі Рэспублікі Беларусь стаяла 523 друкаваныя перыядычныя выданні (газеты і часопісы), 166 радыёстанцый і 89 тэлеканалаў. Пагатоў у Беларусі распаўсюджвалі каля 4000 замежных газет і часопісаў, звыш паловы якіх складалі расійскія выданні. Астатнія друкаваныя выданні паходзілі з ЗША, Казахстана і 9 краін Еўропы: сумежных Латвіі, Літвы, Польшчы і Украіны, а таксама Вялікабрытаніі, Італіі, Нідэрландаў, Германіі і Фінляндыі. Агульны разавы наклад замежнай перыёдыкі складаў каля 1 млн асобнікаў. Таксама ў Беларусі паказвалі звыш 130 замежных тэлеканалаў, якія маглі дасягаць звыш 50% хатніх гаспадарак.

На 1 мая 2021 года ў Беларусі налічвалася 9 інфармацыйных агенцтваў, з іх 7 прыватных. Дзейнічала 262 электронныя СМІ, у тым ліку 181 (69 %) дзяржаўны. Сярод іх было: 1) 98 тэлеканалаў, з іх 54 прыватныя; 2) 164 радыёстанцыі, з іх 137 (83 %) дзяржаўных. Існавала 1615 друкаваных СМІ, у тым ліку 1183 (73 %) прыватных. Сярод іх было: 1) 854 часопісы, з іх 647 (75 %) прыватных; 2) 720 газет, з іх 506 (70 %) прыватных; 3) 41 альманах, бюлетэнь і каталог, з іх 30 прыватных.

Зноскі
------

1. ↑  *Алесь Анціпенка*. Архіўная копія **(нявызн.)**(недаступная спасылка).  Беларускі Калегіюм. Архівавана з першакрыніцы 15 лістапада 2011. Праверана 2 лютага 2018.
2. ↑  *Алег Праляскоўскі.* Геапалітыка і тэхналогіі — новыя выклікі інфармацыйнай бяспецы краіны // *Звязда* : газета. — 12 ліпеня 2013. — № 127 (27492). — С. 2. — ISSN 1990-763x.
3. ↑  СМІ Беларусі **(нявызн.)**.  БелТА (5 мая 2021). Праверана 27 мая 2021.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Сродкі масавай інфармацыі

|  |  |
| --- | --- |
| ⚙️   Слоўнікі і энцыклапедыі | Вялікая каталанская · Вялікая кітайская · Вялікая нарвежская · Вялікая нарвежская · Вялікая расійская (старая версія) · Britannica (онлайн) · Treccani · Сучаснай Украіны |
| 

| Нарматыўны кантроль |
| --- |
| BNF: 119323312 · GND: 4037877-9 · LCCN: sh85081863 · LNB: 000052153 · Microsoft: 558299567 · NDL: 00567519 · NKC: ph115233, ph115395 |

 |